《钱氏通惠泉》
宋代·葛胜仲

山翁彻骨清，日饮一瓢水。天公隐其穷，殆将贻石髓。

先敕西神君，一派疏清泚。初惊石罅出，盈科来未已。

其潴为渊潭，其汇则沼沚。酌比九陇泉，饧味参差是。

一瓯紫笋春，牙颊留甘美。馀波共濯缨，溅沫邀洗耳。

山中有异事，喜甚屐折齿。长安昊天观，秦吴隔千里。

妄云脉络通，道人真疏矣。寄语赞黄公，未应停水递。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。